Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 97/14/6606	Lučenec, 3.3.2014
EEČ : 2-47-35-2014

U Z N E S E N I E

Trestná vec:	obvinený XXXXX 
Prečin:	Neoprávnený zásah do práva k domu, bytu alebo k nebytovému priestoru podľa § 218 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
od presne nezisteného dňa mesiaca januára roku 2009 až do konca mesiaca apríl roku 2009 obsadil a neoprávnene užíval bytové priestory rodinného domu na ulici Podjavorinskej č. 62 v Lučenci aj napriek tomu, že bol vlastníkmi uvedenej nehnuteľnosti XXXXX, nar. XXXXX a jej synom XXXXX, nar. 11.08.1962 opakovane vyzvaný, aby tento rodinný dom opustil. 

lebo je trestné stíhanie neprípustné podľa § 9 odsek 1 písmeno d

Odôvodnenie:
Proti obvinenému XXXXX bolo povereným príslušníkom PZ, OO PZ v Lučenci vedené trestné stíhanie za prečin neoprávneného zásahu do práva k domu, bytu alebo nebytovému priestoru podľa § 218 odsek 1 Trestného zákona na tom skutkovom základe, ktorý je uvedený vo výrokovej časti tohto uznesenia. 

Z dôvodu neprítomnosti obvineného bolo trestné stíhanie prerušené. Náslende bolo v trestnom stíhaní pokračované dňa 10.02.2014. Poverený príslušník OO PZ po ukončení vyšetrovania predložil dozorujúcej prokurátorke vyšetrovací spis spolu s návrhom na zastavenie trestného stíhania podľa § 215 ods. 1 písm. d/  s poukazom na ustanovenie § 9 ods. 1 písm. d/ Trestného poriadku. Po preskúmaní vyšetrovacieho spisu som zistila, že predmetný návrh je dôvodný. 

Svedok  - poškodený XXXXX v priebehu vyšetrovania uviedol, že je spolumajiteľom rodinného domu na ulici Podjavorinskej č. 62 v Lučenci. Ďalšími jeho vlastníkmi je jeho matka XXXXX a brat XXXXX. Uvedený rodinný dom bol trvalo neobývaný od roku 2004. Svedkyňa XXXXX dovolila obvinenému XXXXX v dome občas prespať, pretože vedela o tom, že má problémy s bývaním. Obvineného tiež požiadala, či by jej nemohol pomáhať pri prácach v záhrade. Keďže obvinený dôveru svedkyne zneužil a do domu začal nosiť rôzny odpad z kontajnerov, majitelia domu ho vyzvali, aby neporiadok odstránil a z domu odišiel. Nakoľko na výzvy majiteľov domu obvinený nereagoval a nedalo sa s ním nijako dohodnúť, boli nútení podať na neho trestné oznámenie. Po príchode hliadky PZ do domu obvinený XXXXX z miesta odišiel na neznáme miesto.

	Z úmrtného listu vydaného Matričným úradom mesta Lučenec vyplýva, že obvinený XXXXX, nar. XXXXX v Hradišti zomrel vo Vidinej dňa 23.01.2014. 

	Podľa § 9 ods. 1 písm. d/ Trestného poriadku trestné stíhanie nemožno začať a ak už bolo začaté, nemožno v ňom pokračovať a musí byť zastavené proti tomu kto zomrel alebo bol vyhlásený za mŕtveho. Podľa § 215 ods. 1 písm. d/ Trestného poriadku prokurátor zastaví trestné stíhanie ak je trestné stíhanie neprípustné podľa § 9 Trestného poriadku. 

	Keďže v priebehu vyšetrovania bolo nepochybne preukázané, že dňa 23.01.2014 došlo k úmrtiu obvineného XXXXX, bolo potrebné trestné stíhanie vedené proti nemu pre prečin neoprávneného zásahu do práva k domu, bytu alebo nebytovému priestoru podľa § 218 odsek 1 Trestného zákona zastaviť. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka